Liatindtunnelen

Liatindtunnelen, også kalt Liafjelltunnelen, er en 1990 meter lang og 7 meter bred veitunnel som går gjennom Liatinden langs fylkesvei 17 i Lurøy kommune. Den ble åpnet for trafikk 22. april 2022.

Tunnelen inngår i strekningen Liafjellet–Olvikvatnet, som tidligere var  skredutsatt med snøskred og steinsprang fra Litlokstinden og Almlia. Vegen var smal og svingete, hadde svak bæreevne, dårlig drenering og stikkrenner. Ny veg gjennom Liatindtunnelen og Olvikvasstunnelen, samt fylling over Olvikvatnet bedret sikkerheten og fremkommeligheten. Vegstrekningen inngår i nasjonale turistveger.

Byggestart var høsten 2016. Den var planlagt ferdig høsten 2019. Et minst 200 meter bredt undersjøisk jordras den 16. september 2018 ved sørsiden av tunnelen og en konkurs for underentreprenøren SA Anlegg fra Fauske medførte store forsinkelser. Prisen for hele prosjektet var i utgangspunktet estimert til 465 millioner kroner, men våren 2022 lyder prognosen på 830 millioner kroner, inkludert kostnader knyttet til raset.

Referanser 

Fylkesvei 17
Veier i Lurøy
Veitunneler i Nordland
Tunneler åpnet i 2022